Henry Funck

Der Henry Funck (odder Heinrich Funk) is zirka 1694 verleicht in Richen im Kraichgau (heit Schdaat Baden), in Deitschland, gebore. Er is im Augscht 1717 (odder 1719) nooch Pennsylvaani kumme un hot sich im Philadelfia Kaundi uff em Insching Grick bei Franconia hiegeblanzt. Er waar en Mennischt. Sei Eldre waare vermutlich der Breddicher Hans Funk un sei Fraa Verena vun Hasle bei Bann, Schweiz (un frieher vun Mettmenschtetten, Zurich).

Der Henry Funck waar en Miller un en Bauer. Er hot gheiert die Anna Moyer un sie hen zehe Kinner ghatt. Er waar ganz gut ab, so viel as er Bauereie fer sei vier Seh kaafe hot kenne. Er is aa zweemol waehle warre darrich es Los-Ziehe fer Breddicher un schpaeder Bischop sei. 

Der Bischop Funck hot zwee Bicher gschriwwe. Es aerscht waar (in Hochdeitsch) "Ein Spiegel der Taufe mit Geist, mit Wasser und Blut." Des waar es aerscht Buch, as in Amerigaa gedruckt is warre, as vumme Mennischt gschriwwe is warre. 

Er hot aa en anner Buch gschriwwe: "Eine Restitution, oder eine Erklaerung einiger Haupt-punckten des Gesetzes …" Der Henry Funck is gschtarewe im Yaahr 1760.

Eens vun de beschde Schreiwes wege em Bischop Funck is es Buch vum John L. Ruth (in Englisch) mit em Titel: "Maintaining the Right Fellowship," 1984 (Bledder 136-37). (Guck uff der Mennischde Entsiklopedia aa: Vol. II, Blatt 418.)

Abdeeling:Mennischde
Abdeeling:Breddicher, Parre unn Bischof
Abdeeling:Theologischer Schreiwer
Abdeeling:Gebore im 17. Yaahrhunnert
Abdeeling:Gschtaerewe 1760
Abdeeling:Mann